Επίσκεψη στην Αθήνα του γ.γ. του ΝΑΤΟ, Άντερς Φόγκ Ρασμούσεν
επ' ευκαιρία της 60ης επετείου της ένταξης της Ελλάδας στην συμμαχία
Αποδέκτης της δυσαρέσκειας του Προέδρου της Δημοκρατίας Κάρολου Παπούλια, έγινε ο Γενικός Γραμματέας του ΝΑΤΟ, Άντερς Φόγκ Ρασμούσεν, κατά την επίσκεψή του στην Αθήνα και στο Προεδρικό Μέγαρο με την ευκαιρία της συμπλήρωσης 60 ετών από την ένταξη της Ελλάδας στην Ατλαντική Συμμαχία, στις 18 Φεβρουαρίου του 1952. Ο κ. Παπούλιας εξέφρασε την ενόχλησή του για τις συνεχιζόμενες τουρκικές παραβιάσεις του ελληνικού εναέριου χώρου τονίζοντάς του ότι η Ελλάδα θέλει την Τουρκία στην ΕΕ και συνδράμει στην επίτευξη αυτού του στόχου. Ο Πρόεδρος της Δημοκρατίας ευχαρίστησε όμως τον κ. Ρασμούσεν για την στάση του στο θέμα της ΠΓΔΜ: «Κατανοείτε τις ευαισθησίες μας στο ζήτημα αυτό καθώς οι βόρειοι γείτονές μας τηρούν σκληρή στάση» είπε ο κ. Παπούλιας, ενώ ζήτησε από τον Γ.Γ. του ΝΑΤΟ να βοηθήσει για να ξεπεραστούν τα προβλήματα. Ο κ. Ρασμούσεν συναντήθηκε με τον Πρωθυπουργό Λουκά Παπαδήμο, τον Υπουργό Άμυνας Δημήτρη Αβραμόπουλο και τον Υπουργό Εξωτερικών Σταύρο Δήμα, ο οποίος υπερτόνισε την αντισυμμαχική συμπεριφορά της Τουρκίας, καθώς και την πρόσφατη αυστηρή προειδοποίηση της προς ξένες εταιρείες να μην λάβουν μέρος στο δεύτερο γύρο αδειοδοτήσεων για έρευνες υδρογονανθράκων εντός της ΑΟΖ Κύπρου που προκήρυξε η Κυπριακή Δημοκρατία. Ο Γ.Γ του ΝΑΤΟ μίλησε σε εκδήλωση που οργάνωσε το Ελληνικό Ίδρυμα Ευρωπαϊκής και Εξωτερικής Πολιτικής (ΕΛΙΑΜΕΠ) στο Μέγαρο Μουσικής. Ο κ. Ρασμούσεν μιλώντας για το Κυπριακό τόνισε ότι προκαλεί «ανησυχία και έχει αρνητικές συνέπειες ή μη διευθέτηση του, όχι μόνο για την Κύπρο, τις σχέσεις Ελλάδας-Τουρκίας, αλλά και τις σχέσεις ΝΑΤΟ–ΕΕ. Ακόμη εξήρε την συνεισφορά της Ελλάδας στις επιχειρήσεις της Συμμαχίας για την επίτευξη σταθερότητας από το Αφγανιστάν ως το Κόσσοβο και στην προστασία των αμάχων στην Λιβύη. Τέλος ένα από τα ζητήματα στα οποία επέμεινε ιδιαίτερα ο Γενικός Γραμματέας της συμμαχίας ήταν το δόγμα της «έξυπνης άμυνας» (smart defence) που αποτελεί βασικό θέμα μελέτης στο ΝΑΤΟ εν όψει της Συνόδου Κορυφής τον Μάιο στο Σικάγο.